2007D0065 — ET — 10.12.2009 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 15. detsember 2006, millega kehtestatakse komisjoni standardsed turvameetmed ja valmisoleku tasemed ning muudetakse komisjoni kodukorda tegutsemiseks kriiside ohjamisel (2007/65/EÜ) (EÜT L 032, 6.2.2007, p.144)

Muudetud:

Euroopa Liidu Teataja No page date ►M1 KOMISJONI OTSUS, 10. detsember 2009, L 332 77 17.12.2009









▼B

KOMISJONI OTSUS,

15. detsember 2006,

millega kehtestatakse komisjoni standardsed turvameetmed ja valmisoleku tasemed ning muudetakse komisjoni kodukorda tegutsemiseks kriiside ohjamisel

(2007/65/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, eriti selle artikli 218 lõiget 2, võttes arvesse Euroopa Aatomienergiaühenduse asutamislepingut, eriti selle artiklit 131, võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 1, ning arvestades järgmist: (1) On asjakohane, et komisjon looks tegutsemiskorra ja meetmed kriiside ning eriolukordade (edaspidi “kriisid”) ohjamiseks, eelkõige selleks, et kõigi vajalike otsuste vastuvõtmine toimuks võimalikult tõhusalt ja kiiresti, tagades samas nende allutatuse poliitilisele kontrollile. (2) Komisjon peab kehtestama kriiside reguleerimise toimimisstruktuuri. (3) Muu hulgas tuleks luua kriiside julgeolekuaspektide ohjamise kord ja meetmed. Selguse huvides tuleks kindlaks määrata ka kord ja meetmed, mida rakendatakse tavalises julgeolekuolukorras. (4) Kriiside hea ohjamine hõlmab ka võimalust personali kiiresti teavitada ohu iseloomust ja võetavatest kaitsemeetmetest. (5) Praegune liikmesriikide ja muude rahvusvaheliste organisatsioonide praktika näitab, et valmisoleku tasemete süsteemi loomine on kõige tõhusam viis tagada, et vastavalt ohuhinnangule rakendatakse asjakohaseid ja proportsionaalseid turvameetmeid. Seepärast tuleks luua standardsetest turvameetmetest ja kolmest valmisoleku tasemest koosnev süsteem. See peaks kehtima kõigis komisjoni hoonetes. (6) Komisjoni kodukorrale komisjoni otsusega 2001/844/EÜ, ESTÜ, Euratom ( 1 ) lisatud komisjoni turvasätted näevad ette, et üks komisjoni liige vastutab turvaküsimuste eest ja viib ellu komisjoni julgeolekupoliitikat. (7) Kõnealuseid turvasätteid sisaldava lisa 2. jaos on sätestatud seaduslikkuse, läbipaistvuse, vastutavuse ja subsidiaarsuse (proportsionaalsuse) üldpõhimõtted, mis kehtivad samuti ka kriiside ohjamise suhtes. (8) Volituste jaotus komisjoni sees ja kolmandates riikides olevate ühenduse delegatsioonide eriseisund nõuavad erimenetlusi ja erimeetmeid, sõltuvalt sellest, kas turvameetmed käsitlevad liikmesriikides või kolmandates riikides asuvaid komisjoni hooneid. (9) Vastavalt avaliku teenuse järjepidevuse põhimõttele peaks komisjon asutamislepingute kohaselt suutma oma ülesandeid täita igas olukorras. Sellest tulenevalt peaks komisjoni presidendil erakordsete ja ettenägematute sündmuste korral, mis ei võimalda komisjonil otsuseid vastu võtta kolleegiumi kirjaliku või suulise menetluse teel, nagu on kodukorras ( 2 ) ette nähtud, olema erakorralised volitused kõikide meetmete võtmiseks, mida konkreetses olukorras peetakse kiireloomuliseks ja vajalikuks. (10) Seetõttu tuleks vastavalt muuta komisjoni sätteid tegutsemise kohta kriiside ohjamisel, mis lisati komisjoni kodukorrale otsusega 2003/246/EÜ, Euratom ( 3 ). Selguse huvides tuleks need asendada käesoleva otsusega, ning arvestades järgmist: ON TEINUD JÄRGMISE OTSUSE:







Artikkel 1

1. Kriisisüsteemi juhib vastavalt lõikele 2 juhtimisrühm. Juhtimisrühma abistavad komisjoni turvalisusküsimuste direktoraadi direktori loodud teostamisrühm ja seirerühm.

2. Juhtimisrühma koosolekud toimuvad asepeasekretäri eesistumisel. Juhtimisrühma kuuluvad presidendi kabineti liige ja turvalisusküsimuste eest vastutav komisjoni liige, komisjoni turvalisusküsimuste direktoraadi direktor, õigustalituse, personali ja halduse peadirektoraadi, eelarve peadirektoraadi, pressi ja teabe peadirektoraadi, õigus-, vabadus-ja turvalisusküsimuste peadirektoraadi ja välissuhete peadirektoraadi ning teabe peadirektoraadi peadirektorid ning muud isikud, keda asepeasekretär konkreetses olukorras vajalikuks peab.

3. Kui kriis tekib väljaspool Euroopa Liitu, siis kutsutakse juhtimisrühma koosolekutel osalema välissuhete voliniku kabineti liige.

4. Juhtimisrühm vastutab komisjoni ja eelkõige turvalisusküsimuste eest vastutava komisjoni liikme nõustamise eest asjakohaste meetmetevõtmisel komisjoni töötajate ja varade kaitsmiseks ning komisjoni tõhusaks toimimiseks kriisiolukorras.

5. Juhtimisrühma eesistuja teavitab sündmustest komisjoni presidenti, turvalisusküsimuste eest vastutavat komisjoni liiget ja kõiki neid komisjoni liikmeid, kes on kriisiga seotud.

6. Selleks et turvalisusküsimuste direktoraat saaks oma kohustusi täita, tuleb tagada vähemalt kahe ametiisiku kohalolek 24 tundi ööpäevas ja seitse päeva nädalas.

Artikkel 2

1. Turvalisusküsimuste eest vastutav komisjoni liige võib Euroopa Liidu piires igal ajal anda komisjoni turvalisusküsimuste direktoraadi direktorile korralduse rakendada kriisiohjamissüsteemi.

2. Kui kriis tekib väljaspool Euroopa Liitu, siis otsustavad kriisiohjamissüsteemi rakendamise välissuhete volinik ja turvalisusküsimuste eest vastutav komisjoni liige ühiselt.

Artikkel 3

1. Et oleks võimalik piisavalt kiiresti teha otsuseid komisjoni töötajate (sealhulgas nende tervise kaitsmiseks töökohal), teabe, hoonete ja teiste varade kaitsmiseks mis tahes ohu eest ja tagada komisjoni toimevõime olukorras, kus tavapärast otsustamismenetlust ei ole asjade kiireloomulisuse tõttu võimalik kasutada, kohaldatakse lõikeid 2 ja 3.

2. Kui kriis tekib Euroopa Liidu piires, siis võib turvaküsimuste eest vastutav komisjoniliige võtta vastu otsuseid, mida ta peab vajalikuks komisjoni töötajate ja vara kaitsmiseks ohu eest.

Äärmises hädaolukorras võib komisjoni turvalisusküsimuste direktoraadi direktor võtta vastu esimeses lõigus sätestatud otsustega samasuguseid otsuseid, pidades võimaluse korral nõu juhtimisrühmaga. Selliste volituste kasutamisest teatatakse viivitamatult turvaküsimuste eest vastutavale komisjoniliikmele, et need otsused läbi vaadata ning vajaduse korral kinnitada, muuta või tühistada. Samaaegselt turvaküsimuste eest vastutava komisjoniliikmega teavitatakse ka juhtimisrühma eesistujat.

3. Kui kriis tekib väljaspool Euroopa Liitu, siis äärmises hädaolukorras võib komisjoni välisesinduse või ühenduse delegatsiooni juht võtta vastu samasuguseid otsuseid, nagu on sätestatud lõike 2 esimeses lõigus. Selliste volituste kasutamisest kantakse ette välissuhete volinikule, kes kohe teavitab turvaküsimuste eest vastutavat komisjoniliiget. Need kaks komisjoni liiget vaatavad kõnealused otsused ühiselt läbi, vajaduse korral kinnitavad, muudavad või tühistavad need. Samaaegselt turvaküsimuste eest vastutava komisjoniliikmega teavitatakse ka juhtimisrühma eesistujat.

4. Kõik kooskõlas käesoleva artikliga tehtud otsused esitatakse kolleegiumi järgmisel koosolekul läbivaatamiseks ning vajaduse korral need kinnitatakse, muudetakse või tühistatakse.

Artikkel 4

1. Erakordsete ja ettenägematute sündmuste korral, mis ei võimalda komisjonil vastu võtta otsuseid kolleegiumi kirjaliku või suulise menetluse teel, nagu kodukorra artiklis 4 on sätestatud, võib komisjoni president komisjoni nimel ja isiklikul vastutusel võtta meetmeid, mida konkreetses kriisiolukorras peetakse kiireloomuliseks ja vajalikuks, et kaitsta ühenduse avalikku huvi, täita ühenduse õiguslikke kohustusi või vältida välditavat kahju ühenduse institutsioonidele või organitele, liikmesriikidele või liidu kodanikele ja ettevõtetele.

2. President tegutseb otstarbekuse piires pärast seda, kui ta on konsulteerinud seaduslikku huvi omavate osakondade ja nende komisjoniliikmetega, kelle ülesannete täitmine ei ole takistatud.

3. Kui kolleegiumi tööks on olemas vajalikud tingimused, siis esitatakse kõik kooskõlas käesoleva artikliga tehtud otsused kolleegiumile läbivaatamiseks ning vastavalt vajadusele kinnitamiseks, muutmiseks või tühistamiseks.

Artikkel 5

Asendamist käsitlevaid komisjoni kodukorra sätteid ja nende jõustamise eeskirju kohaldatakse käesoleva otsuse suhtes mutatis mutandis.

Artikkel 6

Kehtestatakse standardsetest turvameetmetest ja kolmest valmisoleku tasemest koosnev süsteem. Süsteem ja vastavad turvameetmed esitatakse lisas. Süsteemi rakendatakse kõigis komisjoni valdustes.

Artikkel 7

Komisjoni sätted kriiside ohjamise tegutsemiskorra kohta, mis lisati komisjoni kodukorrale otsusega 2003/246/EÜ, Euratom, jäetakse välja.

Artikkel 8

Käesolev otsus ei piira komisjoni sätteid, millega luuakse üldine kiirhoiatussüsteem ARGUS, mis on komisjoni kodukorrale lisatud otsusega 2006/25/EÜ, Euratom ( 4 ).

Artikkel 9

Käesolev otsus jõustub selle vastuvõtmise päeval.

See avaldatakse Euroopa Liidu Teatajas.









LISA

STANDARDSED TURVAMEETMED JA VALMISOLEKU TASEMED

JAGU

Kehtestatakse standardsetest turvameetmetest ja kolmest valmisoleku tasemest koosnev ohu tasemele vastav turvasüsteem, mida rakendatakse komisjoni valdustes. Standardsed turvameetmed ja valmisoleku tasemed esimesest kuni kolmandani, vastavalt liites 1 esitatud suuremale ohu tasemele, tähistatakse koodvärvidega “VALGE”, “KOLLANE”, “ORANŽ” ja “PUNANE”.

JAGU

Koodvärviga “VALGE” tähistatud standardseid turvameetmeid, mis on loetletud liidetes 2A ja 2B, rakendatakse siis, kui ei ole kindlaks tehtud konkreetset ohtu julgeolekule.

Käesoleva lisa liites 2A loetletud standardseid turvameetmeid rakendatakse Euroopa Liidu liikmesriikides asuvates komisjoni valdustes.

Käesoleva lisa liites 2B loetletud standardseid turvameetmeid rakendatakse kolmandates riikides asuvates komisjoni valdustes.

3. jagu

1. ELi piires võib komisjoni turvalisusküsimuste direktoraadi direktor muuta koodiga “VALGE” tähistatud standardsete turvameetmete rakendamist, et võtta arvesse kohalikke või ajutisi ohuhinnanguid. Ta peab oma tegevusest ja selle põhjustest viivitamata teavitama turvaküsimuste eest vastutavat komisjoniliiget ja juhtimisrühma eesistujat. Turvaküsimuste eest vastutav komisjoniliige, ilma et see piiraks 4. jao punkti 3a, a) otsustab, kas viia valmisolek tasemele “KOLLANE”, “ORANŽ” või “PUNANE”, vähendada valmisoleku taset või pöörduda tagasi standardsete turvameetmete (“VALGE”) juurde; b) otsustab, milliseid valmisoleku tasemete konkreetsetest meetmetest rakendatakse, arvestades tegelikku julgeoleku olukorda. Neis otsustes arvestab ta komisjoni turvalisusküsimuste direktoraadi direktori nõuannetega. Äärmises hädaolukorras, kui julgeoleku olukord nõuab valmisoleku taseme kohest muutmist, võtab eelmises lõigus nõutud otsused vastu komisjoni turvalisusküsimuste direktoraadi direktor. Ta peab oma tegevusest ja selle põhjustest viivitamata teavitama turvaküsimuste eest vastutavat komisjoniliiget ja juhtimisrühma eesistujat. Võimaluse korral konsulteerib komisjoni turvalisusküsimuste direktoraadi direktor juhtimisrühmaga vastavalt käesoleva otsuse artikli 1 lõikele 2.

2. Väljaspool ELi piire võib välissuhete peadirektoraadi peadirektor muuta koodiga “VALGE” tähistatud standardsete turvameetmete rakendamist, et võtta arvesse kohalikke olusid. Ta peab oma tegevusest ja selle põhjustest viivitamata teavitama välissuhete volinikku, kes teavitab turvaküsimuste eest vastutavat komisjoniliiget ja juhtimisrühma eesistujat. Ilma et see piiraks 4. jao punkti 3a, välissuhete volinik ja turvaküsimuste eest vastutav komisjoniliige ühiselt: a) otsustavad, kas viia valmisolek tasemele “KOLLANE”, “ORANŽ” või “PUNANE”, vähendada valmisoleku taset või pöörduda tagasi standardsete turvameetmete (“VALGE”) juurde; b) otsustavad, milliseid valmisoleku tasemete konkreetsetest meetmetest rakendatakse, arvestades tegelikku julgeoleku olukorda. Neis otsustes arvestavad nad komisjoni turvalisusküsimuste direktoraadi direktori nõuannetega. Äärmises hädaolukorras, kui julgeoleku olukord nõuab valmisoleku taseme kohest muutmist, võtab lõikes 2 nõutud otsused vastu komisjoni välisesinduse või komisjoni delegatsiooni juht. Ta peab oma tegevusest ja selle põhjustest viivitamata teavitama välissuhete volinikku, kes teavitab turvaküsimuste eest vastutavat komisjoniliiget ja juhtimisrühma eesistujat.

4. jagu

1. Komisjoni esindused, piirkondlikud esindused ja ELi esindused liikmesriikide rahvusvahelistes organisatsioonides

a) Komisjon turvalisusküsimuste direktoraat töötab välja suunised, mida peab järgima komisjoni esindustes ja piirkondlikes esindustes. Suunised töötatakse välja koostöös teabe peadirektoraadi ja välissuhete peadirektoraadiga ning neis arvestatakse komisjoni turvalisusküsimuste direktoraadi ohuhinnanguid. Vastavalt teabe peadirektoraat ja välissuhete peadirektoraat vastutavad asjakohaste turvameetmete rakendamise, toimimise ja täitmise eest.

b) Kui liikmesriikides oleva komisjoni esinduse või piirkondliku esinduse juht peab vajalikuks valmisoleku taseme muutmist, siis esitab ta sellekohase taotluse komisjoni turvalisusküsimuste direktoraadile ning taotluse koopia vastavalt teabe peadirektoraadile või välissuhete peadirektoraadile. Turvalisusküsimuste direktoraat analüüsib olukorda ja edastab taotluse turvaküsimuste eest vastutavale komisjoniliikmele kaalumiseks.

c) Äärmises hädaolukorras võib liikmesriikides oleva komisjoni esinduse või piirkondliku esinduse juht võtta vastu mis tahes otsuseid, mida peetakse vajalikuks töötajate või vara kaitsmiseks ohu eest. Igasugusest selliste volituste kasutamisest teatatakse kohe komisjoni turvalisusküsimuste direktoraadile, teate koopiad edastatakse vastavalt teabe peadirektoraadile või välissuhete peadirektoraadile. Turvalisusküsimuste direktoraat teavitab tehtud otsustest turvaküsimuste eest vastutavat komisjoniliiget, kes need läbi vaatab ja vajaduse korral, kinnitab, muudab või tühistab. Samaaegselt turvaküsimuste eest vastutava komisjoniliikmega teavitatakse ka juhtimisrühma eesistujat.

2. Teadusuuringute Ühiskeskus

a) Komisjon turvalisusküsimuste direktoraat töötab välja suunised, mida tuleb järgida Komisjoni Teadusuuringute Ühiskeskuses. Suunised töötatakse välja koostöös Teadusuuringute Ühiskeskusega ning neis arvestatakse komisjoni turvalisusküsimuste direktoraadi poolt teostatud ohuhinnanguid. Teadusuuringute Ühiskeskus vastutab asjakohaste turvameetmete rakendamise, toimimise ja täitmise eest.

b) Kui Teadusuuringute Ühiskeskuse juht peab vajalikuks valmisoleku taseme muutmist, siis esitab ta sellekohase taotluse komisjoni turvalisusküsimuste direktoraadile, kes analüüsib olukorda ja edastab taotluse turvaküsimuste eest vastutavale komisjoniliikmele kaalumiseks.

c) Äärmises hädaolukorras võib Teadusuuringute Ühiskeskuse juht võtta vastu mis tahes otsuseid, mida ta vajalikuks peab töötajate või vara kaitsmiseks ohu eest. Selliste volituste kasutamisest teatatakse viivitamatult turvaküsimuste eest vastutavale komisjoniliikmele, et need otsused läbi vaadata ning vajaduse korral kinnitada, muuta või tühistada. Samaaegselt turvaküsimuste eest vastutava komisjoniliikmega teavitatakse ka juhtimisrühma eesistujat.

3. Komisjoni delegatsioonid ja välisesindused ELi mittekuuluvates riikides

a) Kõigi kolmandates riikides asuvate komisjoni delegatsioonide valmisoleku taseme otsustab välissuhete volinik koos turvaküsimuste eest vastutava komisjoniliikmega.

b) Äärmises hädaolukorras või olukorras, kus ei ole võimalik konsulteerida, võib komisjoni delegatsiooni juht vastu võtta mis tahes otsuse, mis on vajalik töötajate või vara kaitsmiseks ohu eest, sh valmisoleku taseme ajutine muutmine. Igasugusest selliste volituste kasutamisest ja valmisoleku taseme kõigist muutustest teatab komisjoni delegatsiooni juht viivitamata välissuhete volinikule, kes kohe teavitab turvaküsimuste eest vastutavat komisjoniliiget võetud meetmetest ja nende põhjustest. Samaaegselt turvaküsimuste eest vastutava komisjoniliikmega teavitatakse ka juhtimisrühma eesistujat.

c) Kui komisjoni välisesinduse või komisjoni delegatsiooni juht peab juhtudel, mida ei hõlma eelmine lõige, vajalikuks muuta valmisoleku taset, siis esitab ta taotluse välissuhete peadirektoraadi peadirektorile, kes kannab ette komisjoni turvalisusküsimuste direktoraadi direktorile. Loa muutmiseks annavad välissuhete volinik ja turvaküsimuste eest vastutav komisjoniliige ühiselt.









Liide

KOMISJONI JULGEOLEKUALASED VALMISOLEKU TASEMED

Sissejuhatus

Valmisoleku tase on turvameetmete kogum, mis on mõeldud komisjoni töötajate, teabe, hoonete ja muu vara kaitse teatava taseme ja töövõime tagamiseks. Neid turvameetmeid rakendatakse ja nendest loobutakse üldiselt või valikuliselt, vastavalt sellele, kuidas ohu tase suureneb või väheneb.

Valmisoleku tase tähendab, et turvalisusküsimuste direktoraat või asjaomase delegatsiooni juht peavad kriisiolukorras vastavalt ohu iseloomule rakendama konkreetseid meetmeid. Meetmete kogumid sätestatakse eraldi otsuses.

Standardsed turvameetmed – “VALGE”

Standardseid turvameetmeid, tähistusega “VALGE”, kasutatakse siis, kui ei ole kindlaks tehtud olulist ohtu julgeolekule. Neid standardseid turvameetmeid rakendatakse iga päev. Nad näitavad tavalist julgeoleku olukorda ja näevad ette vähima vastuvõetava turvataseme. Nad on aluseks komisjoni valdustes rakendatavatele turvameetmetele.

“KOLLANE” valmisoleku tase

“KOLLANE” valmisoleku tase hakkab kehtima, kui tehakse ähvardusi või juhtuvad muud erakordsed sündmused, mis ohustavad töötajate, teabe, hoonete ja muu vara puutumatust ja mis võivad avaldada kahjulikku mõju komisjonile või selle töövõimele.

“ORANŽ” valmisoleku tase

“ORANŽ” valmisoleku tase hakkab kehtima, kui tehakse ähvardusi või juhtuvad muud erakordsed sündmused, mis ohustavad töötajate, teabe, hoonete ja muu vara puutumatust ja mis on suunatud komisjoni või selle töö vastu, ehkki ei ole kindlaks tehtud konkreetset rünnaku objekti, sihtmärki või aega.

“PUNANE” valmisoleku tase

“PUNANE” valmisoleku tase hakkab kehtima, kui komisjon või selle töö muutub ähvarduste sihtmärgiks või toimuvad erakordsed sündmused, mis ohustavad töötajate, teabe, hoonete ja muu vara puutumatust. Need ohud on selged ja piiritletud ning võivad igal hetkel realiseeruda.









Liide 2A

STANDARDSED TURVAMEETMED, MIDA RAKENDATAKSE EUROOPA LIIDU LIIKMESRIIKIDES ASUVATES KOMISJONI VALDUSTES

Sissejuhatus

Standardsed turvameetmed sätestatakse üldsõnaliselt ja nende rakendamise korral kaasnevad nendega üksikasjalikud eeskirjad nende täitmise eest vastutavatele teenistustele. Komisjoni turvalisusküsimuste direktoraat töötab need üksikasjalikud eeskirjad välja ja teostab järelevalvet nende täitmise üle.

1. Rakendamise tingimused

Neid standardseid turvameetmeid rakendatakse alati kõikjal. Nad näevad ette turvataseme olukorras, kus puudub kõrgendatud ohu tase. Seda olukorda tähistab koodvärv “VALGE”. Nad on aluseks komisjoni valdustes rakendatavatele turvameetmetele.

2. Suhtlus väljaspool komisjoni

a) Komisjon turvalisusküsimuste direktoraat loob ja hoiab alal kontakte liikmesriikide, eriti Belgia ja Luksemburgi kohaliku ja föderaaltasandi politseiteenistustega. Komisjon turvalisusküsimuste direktoraat loob kontaktpunktid vastastikku huvipakkuva teabe, eriti turvameetmetega seonduva teabe rutiinseks vahetuseks. Vajaduse korral korraldatakse koordineerimiskohtumisi.

b) Komisjoni turvalisusküsimuste direktoraat loob ja hoiab alal kontakte liikmesriikide julgeolekuteenistustega. Turvalisusküsimuste direktoraat korraldab vastastikku huvipakkuva teabe rutiinset vahetust kontaktpunktide vahel. Vajaduse korral korraldab ta muude ühenduse institutsioonidega koordineerimiskohtumisi.

c) Komisjon turvalisusküsimuste direktoraat loob ja hoiab alal kontakte muude ühenduse institutsioonide julgeolekuteenistustega. Turvalisusküsimuste direktoraat korraldab vastastikku huvipakkuva teabe rutiinset vahetust kontaktpunktide vahel. Vajaduse korral korraldab ta muude ühenduse institutsioonidega koordineerimiskohtumisi.

3. Suhtlus komisjoni sees

Komisjoni turvalisusküsimuste direktoraat teavitab komisjoni valdustes rakendatavatest standardsetest turvameetmetest kõiki uusi töötajaid, sh ajutisi töötajaid, siseriiklikke eksperte ja alltöövõtjaid. Teadlikkuse tõstmisel rõhutatakse komisjoni ametnike isiklikku vastutust vähemalt järgmistes küsimustes: juurdepääs komisjoni hoonetele, külalised, eeskirjad kohtumiste korraldamise kohta, postisüsteemi kasutamine, e-posti kasutamine, telefonisuhtluse julgeolekuaspektid ja ELi salastatud teabe käitlemine ja kasutamine.

4. Füüsiline kaitse/Juurdepääsu kontroll

4.1. Juurdepääsu kontrolli põhimõtted

a) Komisjoni valdustesse sisenemine põhineb rangelt konkreetsel vajadusel. Komisjoni turvalisusküsimuste direktoraat loob operatiivpõhimõtted, millele vastavalt kontrollitakse juurdepääsu komisjoni hoonetele või nende osadele.

b) Kõigil komisjoni hoonetesse sisenevatel isikutel peab olema kehtiv komisjoni turvalisusküsimuste direktoraadi poolt tunnustatud sissepääsuluba. Kõik komisjoni hoonetesse sisenevad isikud on kohustatud järgima kõiki neile komisjoni turvalisusküsimuste direktoraadi või valveteenistuse liikme poolt antavaid turvainstruktsioone.

c) Kõik komisjoni hoonetes ja valdustes viibivad isikud peavad kehtivat sissepääsuluba alati hoidma selgelt nähtaval.

d) Eri töötajakategooriate ajakava komisjoni hoonetele juurdepääsuks kehtestatakse koostöös komisjoni turvalisusküsimuste direktoraadiga.

e) Väljaspool eespool osutatud ajakava, sh nädalavahetustel ja pühade ajal, teevad komisjoni teenistuskaarti omavad isikud sissekande hoone registratuuris asuvasse registrisse. Kõik muud töötajad peavad lisaks oma andmete registrisse sisestamisele esitama komisjoni hoonele juurdepääsu lubava kehtiva loa. Kõnealuse loa väljastab komisjoni turvalisusküsimuste direktoraat vastutava teenistuse taotlusel ja see edastatakse olemasolevat korda järgides asjaomasesse registratuuri.

4.2. Kehtivad sissepääsuload

a) Teenistuskaardid väljastatakse volinikele ja komisjoni töötajatele, s.o isikutele, kelle suhtes kehtivad personalieeskirjad või Euroopa ühenduste muude teenistujate ja tööle lähetatud ekspertide teenistustingimused, ja vajaduse korral ka komisjoni valdustes paiknevate muude institutsioonide, ametite ja asutuste töötajatele. Muude ELi institutsioonide teenistuskaarte aktsepteeritakse vastavalt asjaomase institutsiooniga sõlmitud lepingule.

▼M1

b) Kõigile teistele töötajatele, kes vajavad juurdepääsu komisjoni hoonetele oma lepinguliste kohustuste täitmiseks komisjoni teenistuste ees, väljastatakse sissepääsukaardid. Tähtajalise lepinguga töötajate sissepääsukaartide kehtivus tohib olla sellest tähtajast pikem ainult komisjoni julgeolekudirektoraadi loal. Sissepääsukaardid väljastatakse ka töövõtja personalile, kes vajab oma lepinguliste kohustuste täitmiseks juurdepääsu komisjoni hoonetele. Kõnealused töövõtja personalile väljastatavad sissepääsukaardid kehtivad komisjoniga sõlmitud lepingu lõppemiseni, juhul kui isikul on lepingu lõppkuupäevani kehtiv isikut tõendav dokument. Kui viimane tingimus ei ole täidetud, väljastatakse isikut tõendava dokumendi kehtivuse lõpuni kehtiv sissepääsukaart. Kui Euroopa Parlamendi liige soovib siseneda komisjoni hoonesse, saab ta seda teha esitades valves olevale turvatöötajale Euroopa Parlamendi poolt väljastatud sissepääsukaardi ning läbimata tavaliselt külalistelt nõutavat lisaturvakontrolli.

▼B

c) Seaduslike põhjuste korral, mis õigustavad juurdepääsu komisjoni hoonetele, väljastab komisjoni turvalisusküsimuste direktoraat liikumisload.

d) Pressikaardid. Ajakirjanike akrediteerimistaotlusi vaatab läbi teabe peadirektoraat koostöös nõukogu ja riiklike teenistustega. Kui akrediteerimistaotlus heaks kiidetakse, siis palub teabe peadirektoraat komisjoni turvalisusküsimuste direktoraadil väljastada pressikaardi.

e) Ajutised külaliste sissepääsuload või töövõtja külaliste sissepääsuload väljastatakse külalistele komisjoni hoone registratuuris pärast heauskset kontrollimist.

f) Komisjoni hoonetesse võivad külalisi kutsuda ainult teenistuskaardi valdajad. Kui komisjoni osakond, kes vastutab muid kehtivaid sissepääsulube valdavate isikute eest, soovib kutsuda külalisi, siis võib ta esitada komisjoni turvalisusküsimuste direktoraadile põhjendatud taotluse.

g) Komisjoni ametnike pereliikmeid, kes taotlevad juurdepääsu ametipiirkondadesse, käsitletakse külalistena.

h) Kõik teenistuskaardid ja sissepääsuload on komisjoni omand ja tuleb tagastada komisjoni turvalisusküsimuste direktoraadile viimase palvel. Komisjoni teenistused, kes taotlesid komisjoni turvalisusküsimuste direktoraadilt kehtiva sissepääsuloa väljastamist, tagavad, et luba tagastatakse komisjoni turvalisusküsimuste direktoraadile kas lepingu lõppemisel või siis, kui langeb ära põhjus, mille alusel luba väljastati.

4.3. Komisjoni valdustes viibivate külaliste kategooriad

a) Komisjoni ametipiirkondades viibivatel üksikkülalistel peab olema kaasas komisjoni teenistuskaarti valdav isik. Ametipiirkonnad on komisjoni valduste osad, mis ei paku üldist huvi ja on seotud komisjoni tööga. Külalised võetakse vastu registratuuris ja saadetakse külastuse lõpus sinna tagasi. Üksikkülalised ei tohi komisjoni valdustes liikuda ilma saatjata.

b) Kohtumistel ja üritustel osalejad. Kohtumise või ürituse korraldajaks olev peadirektoraat, kabinet või teenistus tagab sündmuse asukoha registratuuris vastavate märkide väljastamise osalejatele. Osaleja peab sündmuskohaks olevas komisjoni hoones hoidma märki pidevalt nähtaval.

c) Töövõtjatele lubatakse juurdepääs ainult konkreetsel põhjusel ja neile väljastatakse pärast heauskset kontrollimist ajutine luba. Külaliste juurdepääsu ja registreerimist reguleerivat korda järgitakse kõigis komisjoni hoonetes.

d) Juurdepääsu kontrolli teostatakse alati, ka evakueerimise korral ja eriolukorras.

e) Töötervishoiu ja -ohutuse eest vastutav komisjoni teenistus teatab kõigist evakueerimisõppustest eelnevalt komisjoni turvalisusküsimuste direktoraadile, et tagada juurdepääsu kontroll õppuste ajal ja pärast neid.

f) Töövõtjad, kes toimetavad kaupu komisjoni hoonesse, peavad esitama kaubadeklaratsiooni, kus on esitatud kättetoimetamise alus. Selle korra rikkumisest teatatakse kohe komisjoni turvalisusküsimuste direktoraadile.

g) Kui mõnel isikul keelatakse sisenemine ühesse või enamasse komisjoni hoonesse, siis teatatakse sellest komisjoni turvalisusküsimuste direktoraadile, kes võtab vajalikud meetmed.

h) Komisjoni hoonetes viibivad külalised ja nende isiklikud asjad võidakse allutada tehnilisele kontrollile, näiteks läbiotsimised ja pagasi kontroll

4.4. VIP-külastused

Kõigi komisjoni valduste või seonduvate piirkondade ametlike külastuste turvakorralduse eest vastutab komisjon turvalisusküsimuste direktoraat. Seda ka selliste VIPide külastuste korral, kelle visiit komisjoni õigustab lisaturvameetmeid. Külastust korraldav komisjoni teenistus teatab komisjoni turvalisusküsimuste direktoraadile kõik vajalikud andmed kohe, kui need teatavaks saavad. Asjaomane teenistus hoiab komisjoni turvalisusküsimuste direktoraati täielikult kursis kõigi uute sündmuste või eelnevalt teatatud programmis tehtavate muudatustega.

4.5. Piiratud juurdepääs komisjoni hoonetele

a) Euroopa ühenduste privileegide ja immuniteetide protokoll, eriti selle artiklid 1 ja 19, keelavad asukohariigi politseiteenistustel juurdepääsu komisjoni hoonetesse, v.a komisjoni pädevatelt asutustelt heakskiidu saanud taotluse alusel. Kui juurdepääs võimaldatakse, siis abistavad komisjoni töötajad vajaduse korral politseid.

b) Asukohariikide juurdepääsu üksikasjalikud küsimused võidakse reguleerida konkreetsete lepingutega.

c) Relvastatud isikud tohivad komisjoni hoonetesse siseneda või neis liikuda ainult komisjoni turvalisusküsimuste direktoraadi eelneva kirjaliku loaga.

d) Komisjoni hoonetesse ei lubata loomi, v.a koerad, keda kasutatakse komisjoni turvalisusküsimuste direktoraadi palvel komisjoni valduste kontrolliks, valvekoerad komisjoni valduste julgeoleku tagamiseks ning pimedate ja kurtide juhtkoerad.

e) Pildistamine, filmimine või helisalvestus, v.a teenistuslikeks vajadusteks, on komisjoni hoonetes keelatud ilma teabe peadirektoraadi ja turvalisusküsimuste direktoraadi eelneva nõusolekuta.

4.6. Juurdepääs garaažidele ja parkimisaladele

a) Ainult juhid, kellel on kehtiv sõiduki sissepääsuluba ja kehtiv teenistuskaart, sissepääsukaart või liikumisluba, võivad tuua auto komisjoni garaaži või parkimisalale. Kõigil teistel reisijatel autos peab olema kehtiv sissepääsuluba komisjoni hoonetesse. Teenistus- ja sissepääsukaardid tuleb nende nõudmisel esitada tööl olevatele turvatöötajatele või komisjoni turvalisusküsimuste direktoraadi töötajatele.

b) Kõigil sõidukitel, mis soovivad juurdepääsu komisjoni garaažidesse või parkimisaladele, v.a asjakohaselt tähistatud komisjoni teenistussõidukid, peab garaažis või parkimisalal olema kehtiv sõiduki sissepääsuluba alati selgelt nähtaval.

c) Komisjoni ametnikule, kes soovib juurdepääsu sõidukiga, väljastatakse ainult üks sõiduki sissepääsuluba. Uue loa väljastamiseks peab ametnik vana tagastama. Kui vana luba ei ole tagastatud, siis uut ei väljastata. Loa varguse või kadumise korral tuleb teha ametlik avaldus komisjoni turvalisusküsimuste direktoraadile.

d) Väljaspool tööaega võib sõidukeid jätta ainult komisjoni garaaži või parkimisalale, kus asjaomane komisjoni ametnik ülesannet täidab. Lisaks sellele on vajalik komisjoni turvalisusküsimuste direktoraadi eelnev nõusolek.

e) Komisjoni turvalisusküsimuste direktoraat võib turvakaalutlustel keelata juurdepääsu komisjoni garaažidesse või parkimisaladele, kui seda nõuavad erakorralised asjaolud.

f) Kõigi garaažidesse, parkimisaladele või komisjoni valduste vahetusse lähedusse pargitud sõidukite suhtes võidakse võtta kiireloomulisi ja konkreetseid ohutus- või turvameetmeid.

4.7. Posti ja pakkide kättetoimetamine

a) Kogu väljastpoolt sissetulev post, sh pakid, suunatakse läbi komisjoni posti vastuvõtukeskuse. Vajaduse korral allutatakse ebatavaline ja/või kahtlane post lisaturvakontrollile.

b) V.a juhud, millest on teatatud komisjoni turvalisusküsimuste direktoraadile ja mis on saanud viimase heakskiidu, on keelatud välisposti käsitsi komisjoni hoonesse tuua.

4.8. Väärtuslikud esemed

Komisjoni töötajad, kellele on usaldatud komisjoni omand, peavad rakendama kõiki ettevaatusabinõusid, et tagada omandi asjakohane kasutus ja säilitamine ning vältida selle kahjustamist, kaotsiminekut või volitamata juurdepääsu sellele.

4.9. Komisjoni valduste lähiümbruse julgeolek

a) Kõik komisjoni hoonetes töötavad isikud peavad turvalisusküsimuste direktoraadile teatama isikutest, kes püüavad salaja siseneda komisjoni hoonetesse. Nad peaksid komisjoni turvalisusküsimuste direktoraadile kohe teatama kõigist komisjoni hoonete lähedalt leitud kahtlastest sõidukitest või objektidest.

b) Õhtul, enne nädalavahetusi ja pühasid komisjoni valdustest lahkumisel peaksid kõik komisjoni valdustes töötavad isikud erilise tähelepanuga kontrollima, et aknad on kinni, ja võimaluse korral seda, kas uksed on suletud ja valgus välja lülitatud.

c) Kui komisjoni turvalisusküsimuste direktoraat saab teavet seoses mingite julgeolekut mõjutada võivate sündmustega või komisjoni hoone lähedal toimuvate sündmustega, siis rakendab ta kohe kõiki vajalikke turvameetmeid selleks, et vältida isikute või sõidukite loata juurdepääsu. Vajaduse korral võtab komisjoni turvalisusküsimuste direktoraat ühendust asukohariigi julgeoleku- või hädaabiteenistustega.

4.10. Julgeolek komisjoni valdustes

Komisjon turvalisusküsimuste direktoraat määratleb turvastandardid, mida kõik komisjoni valdustes viibivad isikud peavad järgima.

4.11. Komisjoni turvalisusküsimuste direktoraadi tegevus ohuolukorras

a) Komisjoni turvalisusküsimuste direktoraadi struktuuri kuulub komisjoni teenistus, mis vastutab töötervishoiu ja -ohutuse eest, tööohutuse ja -hügieeniga seotud küsimuste eest.

b) Komisjoni turvalisusküsimuste direktoraat haldab sisemist eriolukorra otseliini. Vajaduse korral võetakse kehtivate hädaolukorra eeskirjade kohaselt ühendust asukohamaa tuletõrje ja/või kiirabiga.

c) Kui komisjoni turvalisusküsimuste direktoraadile teatatakse ohuolukorrast, näiteks tõsisest töötajate tervisega seotud sündmusest, tulekahjust, gaasilekkest, elektrikatkestusest, uputusest või komisjoni hoone konstruktsiooni tõsistest probleemidest, siis teatab komisjoni turvalisusküsimuste direktoraat sellest hoones asuvate teenistuste töötajatele, samuti tehnilisele teenistusele.

d) Vajaduse korral vastutab komisjoni turvalisusküsimuste direktoraat asjakohaste meetmete võtmise eest, et evakueerida komisjoni hoonetes olevad isikud.

e) Kui toimub intsident, millega kaasnevad inimeste rasked vigastused, siis helistab asukohariigi kiirabisse ükskõik milline töötaja. Hädaabiteenistustele helistav isik peaks kohe teavitama komisjoni turvalisusküsimuste direktoraati. Komisjon turvalisusküsimuste direktoraat tagab asjakohased meetmed, et komisjoni hooned ei jääks järelevalveta.

4.12. Tegevus komisjoni valduste juures toimuva meeleavalduse korral

a) Komisjoni valduste vahetus läheduses toimuva meeleavalduse korral teavitavad registratuuri ja garaažipiirkondade töötajad komisjoni turvalisusküsimuste direktoraati, kes rakendab kaitsemeetmeid ja väljastab hoone julgeolekut käsitlevaid käske.

b) Kui on märke sellest, et komisjoni valdusi võidakse tõenäoliselt rünnata, siis annab komisjoni turvalisusküsimuste direktoraat konkreetsed käsud kõigile asjaomastele teenistustele ja komisjoni töötajatele. Sõltuvalt ohu iseloomust võtab komisjoni turvalisusküsimuste direktoraat kõik vajalikud meetmed probleemiga tegelemiseks ja rakendab meetmeid, mis on sätestatud komisjoni otsuses julgeolekualaste valmisoleku tasemete süsteemi üksikasjalike rakenduseeskirjade kohta.

4.13. Komisjoni valdustesse tungimine

a) Kõik isikud, kellel on lubatud komisjoni valdustes viibida, on kohustatud hoidma nähtaval teenistuskaarti või kehtivat sissepääsuluba. Kõik isikud, kellel sellist teenistuskaarti või kehtivat sissepääsuluba ei ole, võidakse juurdepääsu kontrolli eest vastutava isiku või komisjoni turvalisusküsimuste direktoraadi poolt korrakohaselt määratud ametniku nõudmisel komisjoni valdustest kohe ära saata.

b) Kui isikud püüavad ebaseaduslikult komisjoni valdustesse tungida, siis sulevad komisjoni ametnikud kõigepealt kontorid, seifid ja lukud, seda tingimusel, et nende isiklik füüsiline julgeolek ei ole ohus. Nad teatavad juhtumist kohe komisjoni turvalisusküsimuste direktoraadile. Kui komisjoni turvalisusküsimuste direktoraat saab teavet selliste juhtumite kohta, siis annab ta käsud edasiseks tegevuseks ja asjakohastele teenistustele teatamiseks.

c) Komisjon turvalisusküsimuste direktoraat võtab vajalikke meetmeid probleemiga tegelemiseks ja rakendab meetmeid, mis on sätestatud komisjoni otsusega julgeolekualaste valmisoleku tasemete süsteemi üksikasjalike rakenduseeskirjade kohta.

4.14. Kahtlaste isikute viibimine komisjoni valdustes

a) Komisjoni valdustes töötavate isikute ja komisjoni vara nõuetekohase kaitse tagamiseks peavad kõik komisjoni töötajad teatama kõigist isikutest, kes käituvad ebatavaliselt või kahtlaselt. Komisjoni töötajad peavad sellistest isikutest teatama komisjoni turvalisusküsimuste direktoraadile.

b) Komisjon turvalisusküsimuste direktoraadile teatatakse kohe kõigist komisjoni valdustes viibivatest kahtlastest või loata isikutest. Komisjon turvalisusküsimuste direktoraat peab alati viivitamatult andma käsud edasiseks tegevuseks ja asjakohastele teenistustele teatamiseks.

4.15. Pommiähvardus

a) Kui komisjoni valdustes töötav isik saab pommiähvarduse, siis teatab ta sellest kohe komisjoni turvalisusküsimuste direktoraadile. Komisjon turvalisusküsimuste direktoraat püüab saada helistanud isiku või vastuvõetud teate kohta võimalikult palju teavet.

b) Komisjon turvalisusküsimuste direktoraat peab alati sõltumata kellaajast andma käsud edasiseks tegevuseks ja asjakohastele teenistustele teatamiseks ning vajaduse korral evakueerimiseks.

4.16. Kahtlase paki või muu eseme leidmine

a) Kõik komisjoni ametnikud või tööl olevad töötajad teatavad kahtlase paki või muu eseme leidmisest kohe komisjoni turvalisusküsimuste direktoraadile. Kui leitakse kahtlane pakk või muu kahtlane ese, siis kehtestab komisjoni turvalisusküsimuste direktoraat või kohalik komisjoni töötervishoiu ja -ohutuse eest vastutav teenistus selle ümber kohe asjakohase turvaala. Keegi ei tohi kahtlast pakki või muud eset puutuda või mõjutada. Sündmuskoha läheduses on keelatud traadita sidevahendite kasutamine. Eespool kirjeldatud olukorras töötab komisjoni turvalisusküsimuste direktoraat tihedas koostöös komisjoni kohaliku töötervishoiu ja -ohutuse eest vastutava teenistusega.

b) Pärast ohu ja olukorra hindamist võtab komisjoni turvalisusküsimuste direktoraat ühendust töötervishoiu ja -ohutuse eest vastutava komisjoni kohaliku teenistuse ja pädevate riigiasutustega. Komisjon turvalisusküsimuste direktoraat vastutab tegevuse koordineerimise eest muude komisjoni teenistuste või asukohariigi teenistustega.

4.17. Tõendusmaterjali kaitsmine

Komisjoni valdustes toimuva väärteo või rikkumise korral peavad sündmuste tunnistajad sellest teatama komisjoni turvalisusküsimuste direktoraadile, kes rakendab asjakohaseid meetmeid. Tunnistajad ei tohi tõendusmaterjali puutuda.









Liide 2b

STANDARDSED TURVAMEETMED, MIDA RAKENDATAKSE KOMISJONI VALDUSTES, MIS ASUVAD LIITEGA 2A HÕLMAMATA RIIKIDES

Sissejuhatus

Väljaspool Euroopa Liitu rakendatakse standardseid turvameetmeid ja üksikasjalikke eeskirju komisjoni delegatsiooni juhi vastutusel. Välissuhete peadirektoraadi peadirektor teavitab olukorrast alati komisjoni turvalisusküsimuste direktoraadi direktorit.

Kui komisjoni delegatsioon asub liikmesriigi saatkonna või rahvusvahelise organisatsiooni hoonetes, siis sätestatakse käesoleva otsuse turvaeeskirjadega vähemalt võrdsed eeskirjad komisjoni ja liikmesriigi, asukohariigi või organisatsiooni vahel sõlmitavas vastastikuse mõistmise memorandumis.

1. Rakendamise Tingimused

Neid standardseid turvameetmeid rakendatakse alati kõikjal. Nad näevad ette turvataseme olukorras, kus puudub kõrgendatud ohu tase. Seda olukorda tähistab koodvärv “VALGE”. Nad on aluseks komisjoni valdustes rakendatavatele turvameetmetele.

Vajaduse korral rakendatakse käesolevaid standardseid turvameetmeid vastavalt konkreetsele kohalikule olukorrale.

2. Suhtlus väljaspool komisjoni delegatsiooni

a) Komisjoni delegatsiooni juht peab võimaluse korral regulaarselt looma ja säilitama julgeolekukontakte asukohariigi asjakohaste asutustega. Vajaduse korral korraldatakse koordineerimiskohtumisi.

b) Komisjoni delegatsiooni juht loob kontaktpunktid vastastikku huvipakkuva teabe rutiinseks vahetuseks teiste liikmesriikide saatkondadega, eriti seoses turvameetmetega. Vajaduse korral korraldatakse koordineerimiskohtumisi.

c) Vajaduse korral võidakse sellised kontaktid kohapeal luua ka rahvusvaheliste organisatsioonidega.

3. Suhtlus komisjoni delegatsiooni sees

Komisjoni delegatsiooni juht teavitab komisjoni valdustes rakendatavatest standardsetest turvameetmetest kõiki uusi töötajaid, sh ajutisi töötajaid, siseriiklikke eksperte ja alltöövõtjaid. Teadlikkuse tõstmisel rõhutatakse komisjoni ametnike isiklikku vastutust vähemalt järgmistes küsimustes: juurdepääs komisjoni hoonetele, külalised, eeskirjad kohtumiste korraldamise kohta, postisüsteemi kasutamine, e-posti kasutamine, telefonisuhtluse julgeolekuaspektid ja ELi salastatud teabe käitlemine ja kasutamine.

4. Füüsiline kaitse/Juurdepääsu kontroll

4.1. Juurdepääsu kontrolli põhimõtted

a. Komisjoni delegatsiooni valdustesse sisenemine põhineb rangelt konkreetsel vajadusel. Komisjoni delegatsiooni juht, tihedas koostöös välissuhete peadirektoraadiga loob operatiivpõhimõtted, millele vastavalt kontrollitakse juurdepääsu komisjoni delegatsiooni hoonetele.

b. Kõigil komisjoni delegatsiooni hoonetesse sisenevatel isikutel peab olema kehtiv sissepääsuluba, mille on väljastanud komisjoni turvalisusküsimuste direktoraat, või kehtiv sissepääsuluba, mille vastavalt turvalisusküsimuste direktoraadi kehtestatavatele reeglitele ja standarditele on väljastanud komisjoni delegatsiooni juht. Kõik komisjoni hoonetesse sisenevad isikud on kohustatud järgima kõiki neile komisjoni delegatsiooni juhi poolt antavaid turvainstruktsioone.

c. Kõik komisjoni delegatsiooni hoonetes ja valdustes viibivad isikud peavad kehtivat sissepääsuluba alati hoidma selgelt nähtaval.

4.2. Kehtivad sissepääsuload

a. Teenistuskaardid väljastatakse komisjoni ametnikele s.o isikutele, kelle suhtes kehtivad ühenduste ametnike personalieeskirjad või muude ühenduste teenistujate ja tööle lähetatud ekspertide teenistustingimused, ja vajaduse korral ka komisjoni delegatsiooni valdustes paiknevate muude institutsioonide, ametite asutuste töötajatele.

b. Kõigile teistele töötajatele, kes vajavad juurdepääsu komisjoni delegatsiooni hoonetele oma lepinguliste kohustuste täitmiseks komisjoni teenistuste ees, väljastatakse sissepääsukaardid. Tähtajalise lepinguga töötajate sissepääsukaartide kehtivus ei tohi seda tähtaega ületada. Sissepääsukaartide kehtivus ei tohi kunagi ületada jooksva aasta lõppu.

c. Seaduslike põhjuste korral, mis õigustavad juurdepääsu komisjoni delegatsiooni hoonetele, väljastab komisjoni delegatsiooni juht liikumisload.

d. Ajutised külaliste sissepääsuload või töövõtja külaliste sissepääsuload väljastatakse külalistele komisjoni delegatsiooni hoone registratuuris pärast heauskset kontrollimist.

e. Komisjoni delegatsiooni ametnike pereliikmeid, kes taotlevad juurdepääsu ametipiirkondadesse, käsitletakse külalistena.

f. Komisjoni delegatsiooni hoonetesse võivad külalisi kutsuda ainult teenistuskaardi valdajad.

g. Teenistuskaardid ja sissepääsuload on komisjoni omand ja tuleb tagastada komisjoni delegatsiooni juhile viimase palvel. Teenistused, kes väljastasid kehtivad sissepääsuload, tagavad, et luba tagastatakse kas lepingu lõppemisel või siis, kui langeb ära põhjus, mille alusel luba väljastati.

4.3. Komisjoni valdustes viibivate külaliste kategooriad

a. Komisjoni delegatsiooni ametipiirkondades viibivatel üksikkülalistel peab olema kaasas komisjoni teenistuskaarti omav isik. Ametipiirkonnad on komisjoni delegatsiooni valduste osad, mis ei paku üldist huvi ja on seotud komisjoni delegatsiooni tööga. Külalised võetakse vastu registratuuris ja saadetakse külastuse lõpus sinna tagasi. Üksikkülalised ei tohi komisjoni delegatsiooni valdustes liikuda ilma saatjata.

b. Komisjoni delegatsiooni juht tagab kohtumistel ja üritustel osalejatele sündmuse asukoha registratuuris konkreetsele sündmusele vastavate märkide väljastamise. Osaleja peab sündmuskohaks olevas komisjoni delegatsiooni hoones märki hoidma pidevalt nähtaval.

c. Töövõtjatele lubatakse juurdepääs ainult konkreetsel põhjusel ja neile väljastatakse pärast heauskset kontrollimist ajutine luba. Külaliste juurdepääsu ja registreerimist reguleerivat korda järgitakse kõigis komisjoni delegatsiooni hoonetes.

d. Juurdepääsu kontrolli teostatakse alati, võimaluse korral ka hoone evakueerimise korral ja eriolukorras.

e. Komisjoni delegatsiooni tööaja määrab komisjoni delegatsiooni juht. Väljaspool eespool osutatud tööaega, sh nädalavahetused ja pühad, peavad komisjoni teenistuskaardi valdajad tegema sissekande hoone registratuuris olevasse registrisse.

f. Kõik külalised registreeritakse komisjoni delegatsiooni registratuuris. Lisaks oma andmete registrisse sisestamisele peavad külalised esitama kehtiva, komisjoni delegatsiooni hoonele juurdepääsu võimaldava loa.

g. Töövõtjad, kes toimetavad kaupu komisjoni delegatsiooni hoonesse, peavad esitama kaubadeklaratsiooni, kus on esitatud kättetoimetamise alus. Selle korra rikkumisest teatatakse kohe välissuhete peadirektoraadile.

h. Komisjoni hoonetes viibivad külalised ja nende isiklikud asjad võidakse allutada tehnilisele kontrollile, näiteks läbiotsimised ja pagasi kontroll

4.4. VIP külastused

Kõigi komisjoni delegatsiooni valduste või seonduvate piirkondade ametlike külastuste turvakorralduse eest vastutab komisjoni delegatsiooni juht.

4.5. Piiratud juurdepääs komisjoni delegatsiooni hoonetele

a. Juurdepääsu komisjoni delegatsiooni valdustele reguleerivad: — 18. aprillil 1961 sõlmitud diplomaatiliste suhete Viini konventsioon ja selle lisaprotokollid, — Euroopa Majandusühenduse asutamisleping, eriti sätted, mis on vastu võetud selle artikli 218 alusel, ja Euroopa ühenduste privileegide ja immuniteetide protokoll, eriti selle artiklid 1 ja 19, ning komisjoni 12. augusti 1998. aasta otsus C (1998) 2528/1 komisjoni valduste, hoonete ja arhiivide puutumatuse eest vastutava ameti määramise kohta, — komisjoni ja kolmandate riikide vahelised asutamislepingud.

b. Asukohariikide esindajate juurdepääsu üksikasjalikud küsimused võidakse kindlaks määrata konkreetsetes lepingutes, mille kohaselt asukohariigi päästeteenistuste töötajad võivad siseneda komisjoni delegatsiooni hoonetesse töötajate julgeolekut või tervist ähvardava vahetu, kohest sekkumist nõudva ohu korral, tingimusel, et seda ei keela komisjoni delegatsiooni juht. Sellisest sisenemisest teavitatakse kohe välissuhete peadirektoraadi peadirektorit. Asukohariigi politseiteenistuse esindajad võivad komisjoni delegatsiooni valdustesse siseneda ainult komisjoni delegatsiooni juhi taotluse korral. Kui juurdepääs lubatakse, siis vajaduse korral aitavad komisjoni delegatsiooni töötajad politseid.

c. Relvastatud isikud võivad komisjoni delegatsiooni hoonetesse siseneda ja neis liikuda ainult komisjoni delegatsiooni juhi eelneva kirjaliku loaga.

d. Komisjoni delegatsiooni hoonetesse ei lubata loomi, v.a koerad, keda kasutatakse komisjoni delegatsiooni valduste kontrolliks, valvekoerad julgeoleku tagamiseks ning pimedate ja kurtide juhtkoerad.

e. Pildistamine, filmimine või helisalvestus, v.a teenistuslikeks vajadusteks, on komisjoni hoonetes keelatud ilma komisjoni delegatsiooni juhi eelneva nõusolekuta.

4.6. Juurdepääs garaažidele ja parkimisaladele

a. Ainult juhid, kellele on kehtiv sõiduki sissepääsuluba ja kehtiv teenistuskaart, sissepääsukaart või liikumisluba, võivad tuua auto komisjoni delegatsiooni garaaži või parkimisalale. Kõigil teistel reisijatel autos peab olema kehtiv sissepääsuluba komisjoni delegatsiooni hoonetesse. Teenistuskaardid ja sissepääsukaardid tuleb vastava palve korral esitada.

b. Kõigil sõidukitel, mis soovivad juurdepääsu komisjoni delegatsiooni garaažidesse või parkimisaladele, v.a asjakohaselt tähistatud komisjoni teenistussõidukid, peab mitte ainult garaaži või parkimisalale sisenedes, vaid ka seal viibides olema kehtiv sõiduki sissepääsuluba alati selgelt nähtaval.

c. Komisjoni ametnikule, kes soovib juurdepääsu sõidukiga, väljastatakse ainult üks sõiduki sissepääsuluba. Uue loa väljastamiseks peab ametnik vana tagastama. Kui vana luba ei ole tagastatud, siis uut ei väljastata. Loa kadumise või varguse korral tuleb komisjoni delegatsiooni juhile esitada ametlik avaldus.

d. Komisjoni delegatsiooni juht võib turvakaalutlustel keelata juurdepääsu komisjoni delegatsiooni garaažidele või parkimisaladele.

e. Kõigi garaažidesse, parkimisaladele või komisjoni delegatsiooni valduste vahetusse lähedusse pargitud sõidukite suhtes võidakse võtta kiireloomulisi ja konkreetseid ohutus- või turvameetmeid.

4.7. Posti ja pakkide kättetoimetamine

a. Kogu kahtlane või ebatavaline väljast sissetulev post, sh pakid, v.a diplomaatiline post, allutatakse lisaturvakontrollile.

b. V.a juhud, millest on teatatud komisjoni delegatsiooni juhile ja mis on saanud viimase heakskiidu, on keelatud välisposti käsitsi komisjoni delegatsiooni hoones olevale adressaadile otse kätte toimetada.

4.8. Väärtuslikud esemed

Komisjoni delegatsiooni töötajad, kellele on usaldatud komisjoni omand, peavad rakendama kõiki ettevaatusabinõusid, et tagada omandi asjakohane kasutus ja säilitamine ning vältida selle kahjustamist, kaotsiminekut või volitamata juurdepääsu sellele.

4.9. Komisjoni delegatsiooni valduste ümbruse julgeolek

a. Kõik peavad teatama isikutest, kes jälgivad komisjoni delegatsiooni hooneid või proovivad neisse salaja siseneda. Kõigist komisjoni delegatsiooni hoonete juures avastatud kahtlastest sõidukitest, esemetest ja isikutest tuleb kohe teatada komisjoni delegatsiooni juhile.

b. Õhtul, enne nädalavahetusi ja pühasid komisjoni delegatsiooni valdustest lahkumisel peaksid kõik komisjoni delegatsiooni hoones töötavad isikud erilise tähelepanuga kontrollima, et aknad on kinni, ja võimaluse korral seda, kas uksed on suletud ja valgus välja lülitatud.

c. Kui välissuhete peadirektoraadi peadirektor saab teavet seoses mingite julgeolekut mõjutada võivate sündmustega või komisjoni delegatsiooni hoone läheduses toimuvatest sündmustega, siis teavitab ta kohe komisjoni delegatsiooni juhti, kes kohe rakendab vajalikke turvameetmeid, et vältida sõidukite või isikute loata juurdepääsu. Vajaduse korral võtab ta ühendust asukohariigi asjakohase ametiga.

4.10. Julgeolek komisjoni delegatsiooni valdustes

Komisjoni delegatsiooni juht määrab kindlaks turvakorralduse standardid, mida peab järgima, samuti ülesanded ja eeskirjad, mida kohaldatakse kõigi komisjoni delegatsiooni hoonetes või läheduses viibivate isikute suhtes.

4.11. Komisjoni delegatsiooni juhi tegevus ohuolukorras

a. Kui teatatakse juhtumist, millega kaasnevad isikute tõsised vigastused, siis helistab ükskõik milline töötaja kohalikku kiirabisse.

b. Võetakse asjakohased meetmed, et komisjoni delegatsiooni hoone ei jääks järelevalveta.

4.12. Tegevus komisjoni delegatsiooni valduste lähedal toimuva meeleavalduse korral

a. Kui komisjoni delegatsiooni valduste vahetus läheduses toimub meeleavaldus, siis teavitavad registratuuri ja garaažipiirkondade töötajad komisjoni delegatsiooni juhti, kes võtab vajalikud meetmed ja annab käsud hoone julgeoleku tagamiseks.

b. Kui on märke sellest, et komisjoni delegatsiooni valdusi võidakse tõenäoliselt rünnata, siis annab komisjoni delegatsiooni juht kõigile asjaomastele teenistustele ja komisjoni delegatsiooni töötajatele konkreetsed käsud ja teavitab kohe välissuhete peadirektoraati, kes teavitab komisjoni turvalisusküsimuste direktoraadi direktorit. Sõltuvalt ohu iseloomust rakendatakse asjakohaseid meetmeid.

4.13. Komisjoni delegatsiooni valdustesse tungimine

a. Kõik isikud, kellel on lubatud komisjoni delegatsiooni valdustes viibida, peavad pidevalt kandma nähtaval sissepääsuluba või teenistuskaarti. Kõik isikud, kellel sellist teenistuskaarti või kehtivat sissepääsuluba ei ole, võidakse juurdepääsu kontrolli eest vastutava isiku või komisjoni delegatsiooni juhi poolt korrakohaselt määratud ametniku nõudmisel komisjoni delegatsiooni valdustest kohe ära saata.

b. Kui isikud püüavad ebaseaduslikult komisjoni delegatsiooni valdustesse tungida, siis peaksid komisjoni ametnikud kõigepealt sulgema kontorid, seifid ja lukud, seda tingimusel, et nende isiklik füüsiline julgeolek ei ole ohus. Nad peavad kohe teavitama välissuhete peadirektoraadi peadirektorit ja küsima juhendeid edasise tegevuse kohta ning selle kohta, millistele teenistustele teatada.

c. Probleemi lahendamiseks rakendab välissuhete peadirektoraadi peadirektor asjakohaseid meetmeid koostöös komisjoni turvalisusküsimuste direktoraadi direktoriga. Abi saamiseks võib ta võtta ühendust asukohariigi asjakohaste asutustega, sh politseiga.

4.14. Kahtlaste isikute viibimine komisjoni delegatsiooni valdustes

a. Komisjoni delegatsiooni valdustes töötavate isikute ja komisjoni vara nõuetekohase kaitse tagamiseks peavad kõik komisjoni delegatsiooni töötajad teatama kõigist isikutest, kes käituvad ebatavaliselt või kahtlaselt. Komisjoni töötajad peavad sellistest isikutest teatama komisjoni delegatsiooni juhile.

b. Komisjoni delegatsiooni juhile teatatakse kohe kõigist kahtlastest või loata sissetungidest komisjoni valdusesse. Välissuhete peadirektoraadi peadirektor peab alati viivitamatult andma käsud edasiseks tegevuseks ja asjakohastele teenistustele teatamiseks.

4.15. Pommiähvardus

a. Kui komisjoni delegatsiooni töötaja saab pommiähvarduse, siis teatab ta sellest kohe välissuhete peadirektoraadi peadirektorile. Ähvarduse saaja püüab saada helistanud isiku või vastuvõetud teate kohta võimalikult palju teavet.

b. Välissuhete peadirektoraadi peadirektor annab käsu edasiseks tegevuseks ja teavitab viivitamata välissuhete volinikku, kes omakorda teavitab turvaküsimuste eest vastutavat komisjoniliiget.

c. Asukohariigi pädevate asutuste, nt päästeteenistuse taotluse alusel võib komisjoni delegatsiooni juht otsustada komisjoni delegatsiooni hoone evakueerida. Komisjoni delegatsiooni valdused. Välissuhete peadirektoraadi peadirektorit hoitakse olukorraga täielikult kursis.

4.16. Kahtlase paki või muu eseme leidmine

a. Kõik komisjoni delegatsiooni ametnikud või tööl olevad töötajad teatavad kahtlase paki või muu eseme leidmisest kohe komisjoni delegatsiooni juhile. Kui leitakse kahtlane pakk või muu kahtlane ese, siis kehtestatakse selle ümber kohe asjakohase turvaala. Keegi ei tohi kahtlast pakki või muud eset puutuda või mõjutada. Sündmuskoha läheduses on keelatud traadita sidevahendite kasutamine.

b. Pärast ohu ja olukorra hindamist võtab komisjoni delegatsiooni juht ühendust asukohariigi asjakohaste asutustega.

4.17. Tõendusmaterjali kaitsmine

Komisjoni delegatsiooni valdustes toimuva väärteo või rikkumise korral peavad sündmuste tunnistajad sellest teatama komisjoni delegatsiooni juhile, kes rakendab asjakohaseid meetmeid. Tunnistajad ei tohi tõendusmaterjali puutuda.